Ontspan, Hy is in beheer! - Voelgoed
Tuis Vroue wat Glo GELOOF kenner Ontspan, Hy is in beheer!
Ontspan, Hy is in beheer!
Ons word grootgemaak om te dink dat afhanklikheid 'n swakheid is, maar jy moet juis besef dat jy nie alleen die mas kan opkom nie.
Vertroue beteken nie jy glo nou mooi en goed nie. Dis om te erken jy kan niks op jou eie regkry nie. Jy moet weet dat jy nooit net met jou eie krag sal kan regkom nie.
Geloof is 'n totale oorgawe, waar jy nederig en eerlik vir God vra om beheer te neem oor jou lewe. Jy moet rustig raak en stilweg vertrou dat daar Iemand is wat jou belange op die hart dra. Wat agter die skerms werk sodat dinge mooi vir jou in plek sal val.
Dis oukei om soms swak te wees
Jy hoef Hom nie te beïndruk met hoe oulik of hoe goed jy is nie. En al is jy geleer om op jou eie twee voete te staan, hoef jy nie self die bestuurder van jou lewe te wees nie. Geloof is glad nie om op jou eie krag staat te maak nie!
As ons regtig glo en vertrou Hy is in beheer, behoort ons nie spanning of bekommernis te ken nie. Bekommernis is in elk geval 'n las wat ons self kies om te dra. Die ergste is, die meeste van die tyd word die dinge waaroor ons ons bekommer, nooit eers waar nie!
Jy het seker ook al in die nag wakker gelê en dan voel dit of daar so 'n beklemming om jou keel is. Dit is wat bekommernis aan jou doen.
Vertroue kan vergelyk word met iemand wat op die water dryf. Dit vra van jou om jou tot 'n sekere mate aan die water oor te gee en te vertrou dat jy bo sal bly met min of geen inspanning van jou kant af nie. Dis nogal hoe geloof ook werk!
Jy is 'n plantjie wat in die donker groei
Gryp jy net na jou geloof in 'n noodgeval of is dit jou hele lewe? CS Lewis het op 'n keer gesê dat die meeste mense aan God dink soos 'n vlieënier aan sy valskerm dink. Aan die een kant wil hy nooit daarsonder wees nie, maar aan die ander kant hoop hy dat hy nooit in 'n situasie sal beland waar hy dit regtig moet gebruik nie!
'n Verslaggewer het eendag vir die teoloog en skrywer Karl Barth gevra om dit wat hy glo kortliks op te som. Barth het nie 'n hoogdrawende teologiese antwoord gegee nie. Sy antwoord was eenvoudig: "Jesus loves me, this I know, for the Bible tells me so."
Jy mag maar op jou knieë gaan en al jou bekommernisse en behoeftes opnoem. Niks daarvan is ooit te simpel of onbelangrik nie. Jy kan maar weet, selfs jou "kleinste" gebed is 'n prioriteit en word gehoor.
Soms sê mense wat seergekry het, vir my: "Maar Liesel, dit voel nie of God in beheer is nie. Moet ek regtig nog vertrou?" Dan gebruik ek altyd die voorbeeld van 'n plantjie wat jy in jou tuin plant. Wanneer jy stip daarna kyk, al is dit vir 'n paar uur, sien jy niks gebeur nie. Maar as jy na weke terugkom, sal jy sien dit het tog gegroei.
Jou krag lê in afhanklikheid en oorgawe
Wanneer dit voel of die wêreld van jou vergeet het, is Hy gewoonlik hard aan die werk met jou. Jy voel dalk afgeskeep en asof jou behoeftes nie tel nie, maar agter die skerms word daar hemelse planne vir jou gemaak.
Jesus gebruik 'n woord wat beteken ons moet doelbewus kies om soos 'n kind te word. Jy weet mos hoe opreg kan kinders vertrou en net die beste van hulle ouers glo. Ek wil jou uitnooi om jou Vader ook so volkome te vertrou.
Hy is gister, vandag en môre dieselfde. Die Een wat jou in die verlede deur soveel storms gedra het, is dieselfde Een wat jou vandag en môre ook sal help.